Κανονισμός (ΕΚ) αριθ. 1392/2003 της Επιτροπής

της 4ης Αυγούστου 2003

για την τροποποίηση του κανονισμού (ΕΚ) αριθ. 174/1999 για τον καθορισμό των ειδικών λεπτομερειών εφαρμογής του κανονισμού (ΕΟΚ) αριθ. 804/68 του Συμβουλίου όσον αφορά τα πιστοποιητικά εξαγωγής και των επιστροφών κατά την εξαγωγή στον τομέα του γάλακτος και των γαλακτοκομικών προϊόντων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1255/1999 του Συμβουλίου, της 17ης Μαΐου 1999, περί κοινής οργανώσεως αγοράς στον τομέα του γάλακτος και των γαλακτοκομικών προϊόντων(1), όπως τροποποιήθηκε τελευταία από τον κανονισμό (ΕΚ) αριθ. 806/2003(2), και ιδίως το άρθρο 31, παράγραφος 14,

Εκτιμώντας τα ακόλουθα:

(1) Το άρθρο 21 του κανονισμού (ΕΚ) αριθ. 800/1999 της Επιτροπής, της 15ης Απριλίου 1999, περί κοινών λεπτομερειών εφαρμογής του καθεστώτος των επιστροφών κατά την εξαγωγή για τα γεωργικά προϊόντα(3), όπως τροποποιήθηκε τελευταία από τον κανονισμό (ΕΚ) αριθ. 500/2003(4), προβλέπει ότι καμία επιστροφή δεν χορηγείται όταν τα προϊόντα δεν είναι ποιότητας υγιούς, ανόθευτης και σύμφωνης με τα συναλλακτικά ήθη κατά την ημερομηνία αποδοχής της διασάφησης εξαγωγής. Προκειμένου να διασφαλιστεί η ομοιόμορφη εφαρμογή της ισχύουσας νομοθεσίας, πρέπει να καθοριστεί στον κανονισμό (ΕΚ) αριθ. 174/1999 της Επιτροπής(5), όπως τροποποιήθηκε τελευταία από τον κανονισμό (ΕΚ) αριθ. 833/2003(6), ότι, για να επωφεληθούν επιστροφής τα προϊόντα που αναφέρονται στο άρθρο 1 της οδηγίας 92/46/ΕΟΚ του Συμβουλίου, της 16ης Ιουνίου 1992, για τη θέσπιση των υγειονομικών κανόνων για την παραγωγή και την εμπορία νωπού γάλακτος, θερμικά επεξεργασμένου γάλακτος και προϊόντων με βάση το γάλα(7), όπως τροποποιήθηκε τελευταία από την οδηγία 94/71/ΕΚ(8), και εμφαίνονται στο άρθρο 1 του κανονισμού (ΕΚ) αριθ. 1255/1999, πρέπει να έχουν παρασκευαστεί σύμφωνα με τις διατάξεις της εν λόγω οδηγίας και να φέρουν το σήμα καταλληλότητας που προβλέπεται από αυτή.

(2) Για να αποφευχθούν εκτροπές της νομοθεσίας, πρέπει να προβλεφθεί ότι τα προϊόντα που αναφέρονται στο άρθρο 1 του κανονισμού (ΕΚ) αριθ. 1255/1999 και προορίζονται για τη διατροφή των ζώων πρέπει να παρασκευάζονται σύμφωνα με τις διατάξεις της οδηγίας 92/46/ΕΟΚ και να φέρουν το σήμα καταλληλότητας που προβλέπεται από αυτή, εάν για τα προϊόντα αυτά έχει ζητηθεί επιστροφή.

(3) Για να ληφθούν τα αναγκαία μέτρα ώστε να εξασφαλιστεί η σήμανση των προϊόντων που προορίζονται για να εξαχθούν με την χορήγηση επιστροφής και προκειμένου να επιτραπεί η εξαγωγή των υφιστάμενων αποθεμάτων και η χρησιμοποίηση των συσκευασιών που δεν φέρουν το σήμα καταλληλότητας, πρέπει να προβλεφθεί η εφαρμογή του παρόντος κανονισμού από την 1η Ιανουαρίου 2004.

(4) Πρέπει, συνεπώς, να τροποποιηθεί ο κανονισμός (ΕΚ) αριθ. 174/1999.

(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης γάλακτος και γαλακτοκομικών προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 1 του κανονισμού (ΕΚ) αριθ. 174/1999 προστίθεται η ακόλουθη παράγραφος:

"4. Για να δύνανται να επωφεληθούν επιστροφής, τα προϊόντα που αναφέρονται στο άρθρο 1 του κανονισμού (ΕΚ) αριθ. 1255/1999 πρέπει να είναι σύμφωνα με τις διατάξεις της οδηγίας 92/46/ΕΟΚ, και κυρίως να έχουν παρασκευαστεί σε αναγνωρισμένη εγκατάσταση και να ικανοποιούν τους όρους σημάνσεως καταλληλότητας που προβλέπονται στο παράρτημα Γ κεφάλαιο IV σημείο A αυτής."

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Εφαρμόζεται από την 1η Ιανουαρίου 2004.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 4 Αυγούστου 2003.

Για την Επιτροπή

Franz Fischler

Μέλος της Επιτροπής

(1) ΕΕ L 160 της 26.6.1999, σ. 48.

(2) ΕΕ L 122 της 16.5.2003, σ. 1.

(3) ΕΕ L 102 της 17.4.1999, σ. 11.

(4) ΕΕ L 74 της 20.3.2003, σ. 19.

(5) ΕΕ L 20 της 27.1.1999, σ. 8.

(6) ΕΕ L 120 της 15.5.2003, σ. 18.

(7) ΕΕ L 268 της 14.9.1992, σ. 1.

(8) ΕΕ L 368 της 31.12.1994, σ. 33.